Udtalelse om de lokale og regionale myndigheders bidrag til EU's uddannelses- og undervisningsforanstaltninger i Central- og Østeuropa (96/C 100/20)

Regionsudvalget besluttede den 1. februar 1995 under henvisning til EF-traktatens artikel 198 C at udarbejde en initiativudtalelse om de lokale og regionale myndigheders bidrag til EU's uddannelses- og undervisningsforanstaltninger i Central- og Østeuropa.

Det forberedende arbejde henvistes til Regionsudvalgets Underudvalg 6 »Uddannelse og Undervisning«, som udpegede Rosemary McKenna til ordfører. Underudvalget vedtog sin udtalelse den 16. juni 1995.

Regionsudvalget vedtog på sin 9. plenarforsamling af 20.-21. september 1995, følgende udtalelse.

INDLEDNING

Ud fra følgende betragtninger:

ifølge unionstraktatens artikel 126 og 127 skal Fællesskabet og medlemsstaterne fremme samarbejdet med tredjelande på uddannelses- og erhvervsuddannelsesområdet;

Det Europæiske Råd besluttede på sit møde i København den 21. og 22. juni 1993, at de associerede lande i Central- og Østeuropa skal optages i Den Europæiske Union, hvis de ønsker det, og så snart de opfylder betingelserne for medlemskab, at det fremtidige samarbejde med disse lande derfor skal være rettet mod medlemskab, og at et sådant samarbejde skal omfatte disse landes deltagelse i fællesskabsprogrammer med henblik på at fremme integrationen;

Det Europæiske Råd ytrede på sit møde på Korfu den 24. og 25. juni 1994 ønske om en omfattende strategi, der kan bane vejen for de central- og østeuropæiske landes optagelse i Den Europæiske Union. En sådan strategi blev vedtaget af Det Europæiske Råd i Essen den 9. og 10. december 1994;

i sin strategirapport henviste Det Europæiske Råd i Essen til Rådets beslutning af 27. juli 1994 om forhandlingsdirektiverne vedrørende tillægsprotokollerne til Europa-aftalerne, som giver de associerede lande adgang til fællesskabsprogrammerne LEONARDO og SOCRATES;

fremsætter Regionsudvalget følgende bemærkninger:

1. Generelle bemærkninger

1.1. Gennem PHARE og erfaringsudvekslingsprogrammer har EU reageret positivt på den demokratiske, økonomiske og sociale reformproces i de associerede lande i Central-Østeuropa (Bulgarien, Tjekkiet, Ungarn, Polen, Rumænien og Slovakiet - samt inden længe de baltiske stater, hvis associeringsaftaler står over for at skulle ratificeres). EU ønsker nu at give disse lande adgang til LEONARDO- og SOCRATES-programmerne. Uddannelsespolitiske forandringer er et vigtigt led i reformprogrammet, og det er vigtigt, at decentrale strukturer med demokratisk valgte myndigheder spiller en fremtrædende rolle på dette område.

1.2. De central- og østeuropæiske lande har i nogen tid ytret ønske om at blive omfattet af Fællesskabets uddannelses- og erhvervsuddannelsesprogrammer, navnlig FORCE, LINGUA og PETRA. Fra 1995 er disse programmer integreret i SOCRATES-programmet for uddannelse og LEONARDO-programmet for erhvervsuddannelse. Rådets beslutning af 27. juli 1994 gav de central- og østeuropæiske lande adgang til LEONARDO- og SOCRATES-programmerne. Disse lande er nu ved at opnå adgang til fællesskabsprogrammer inden for en lang række forskellige områder. Det bør imidlertid erindres, at disse programmer har til hensigt at fremme integrationen i Fællesskabet, og de central- og østeuropæiske landes deltagelse heri bør udgøre et nøje defineret led i strategierne forud for tiltrædelse. Regionsudvalget ser frem til, at samtlige PHARE-lande, herunder især de baltiske lande, efterhånden kan deltage i fællesskabsprogrammerne.

1.3. Det Europæiske Råd besluttede på sit møde i Strasbourg den 8. og 9. december 1989 at etablere et Europæisk Erhvervsuddannelsesinstitut, som skal bidrage til udvikling af erhvervsuddannelsessystemerne i de central- og østeuropæiske lande. Instituttet blev oprettet i januar 1995.

1.4. Dele af erfaringsudvekslingsprogrammerne, OUVERTURE og ECOS, er også nært tilknyttet uddannelses- og erhvervsuddannelsesområdet, da de sigter mod at udvikle den økonomiske og sociale samhørighed gennem fremme af nærdemokratiet. Programmerne fremmer den økonomiske udvikling og integrationen på regionalt og lokalt plan gennem erfaringsudveksling mellem lokale og regionale embedsmænd.

1.5. Størstedelen af midlerne kommer fra PHARE-programmet, som yder finansiel støtte til overførsel af viden med henblik på at fremme reformprocessen i de central- og østeuropæiske lande. Et vigtigt element i PHARE er TEMPUS-programmet, som har til formål at støtte omstruktureringen af de højere uddannelser i disse lande.

1.6. Regionsudvalget ønsker at fremsætte nogle bemærkninger til ovennævnte foranstaltningers uddannelsesmæssige aspekter.

1.7. EU's lokale og regionale myndigheder har udstrakt erfaring med udviklingen af uddannelsesstrategier, og har bidraget væsentligt til udviklingen af tværnationale uddannelses- og erhvervsuddannelsesnet. Efter Regionsudvalgets opfattelse er denne erfaring yderst vigtig for udviklingen af samarbejdsnet mellem Den Europæiske Union og de central- og østeuropæiske lande, idet den kan muliggøre en hensigtsmæssig udveksling af erfaring og god praksis uden at indføre et stift system, der altid skal følges. Det er vigtigt, at der med denne metode tages hensyn til de lokale og regionale forskelle og den kulturelle mangfoldighed, når der oprettes nye strukturer i de central- og østeuropæiske lande, så det eksisterende potentiel udnyttes bedst muligt. Det er meget vigtigt, at disse strukturer omfatter alle former for tjenesteydelser på uddannelses- og erhvervsuddannelsesområdet, så formidlingen heraf fremmes både i den offentlige og den private sektor.

1.8. Regionsudvalget er enig i, at der indtil de central- og østeuropæiske lande tiltræder Den Europæiske Union, er behov for interregionalt samarbejde mellem disse lande og deres nærmeste naboer, jf. sluterklæringen fra Det Europæiske Råds møde i Essen den 9. og 10. december 1994. Regionsudvalget fremhæver dette samarbejdes betydning for etableringen af nye uddannelsesstrukturer og for styrkelse af den kulturelle mangfoldighed og gensidige forståelse. Det understreger værdien af lokalt og regionalt samarbejde mellem EU og de central- og østeuropæiske lande gennem erfaringsudveksling og oprettelse af netværk, ikke mindst på uddannelsesområdet.

1.9. Regionsudvalget opfordrer til, at de strukturerede forbindelser mellem EU's institutioner og de associerede lande i Central- og Østeuropa, som er skitseret i sluterklæringen fra Det Europæiske Råds møde i Essen den 9. og 10. december 1994, og som skal forberede de associerede lande til unionsmedlemskab, også kommer til at omfatte en struktureret dialog mellem Regionsudvalgets medlemmer og repræsentanter for de lokale og regionale myndigheder i Central- og Østeuropa, navnlig på uddannelsesområdet.

1.10. Herudover understreger Regionsudvalget betydningen af at styrke samarbejdet med Europarådet, som kan yde et vigtigt bidrag til fremme af informationsudveksling på dette område, da mange af dets medlemmer er repræsentanter for central- og østeuropæiske lande.

2. Uddannelsens betydning for de økonomiske og samfundsmæssige reformer

2.1. Overgangen fra ét demokratisk, økonomisk og samfundsmæssigt system til et andet har vidtrækkende konsekvenser i Central- og Østeuropa, og uddannelsessystemets rolle er central, når det gælder udviklingen af de færdigheder, der er nødvendige for forvaltningen og gennemførelsen af reformerne.

2.2. Uddannelse og erhvervsuddannelse spiller desuden en afgørende rolle i forbindelse med den enkeltes personlige udvikling. Via uddannelse og erhvervsuddannelse bibringes den enkelte privat- og samfundslivets grundlæggende værdier såsom solidaritet og tolerance. Desuden fremmes de forskellige kulturelle gruppers evne til at kommunikere med hinanden og til at deltage i de demokratiske beslutningsprocesser. Sammenhængen mellem uddannelse og demokrati er særlig vigtig i forbindelse med fremme af demokratiseringsprocessen i de central- og østeuropæiske lande, hvilket også understreges i Regionsudvalgets udtalelse om Det Europæiske Uddannelsesår - Livslang Uddannelse (CdR 244/95).

2.3. I de tidligere regimer prioriteredes uddannelse og erhvervsuddannelse højt. Indtil de seneste politiske forandringer var disse lande kendetegnet ved en høj grad af centralisering med stive planøkonomier. Gennemsnitligt modtog omkring 80 % af befolkningen undervisning på sekundært niveau og gennemgik en vis faglig eller teknisk uddannelse. Denne uddannelse var imidlertid indrettet efter en anderledes økonomisk struktur, og uddannelsesbehovene i en markedsøkonomi er meget forskellige fra 1980'ernes behov. Ud over at imødekomme disse uddannelsesbehov må de central- og østeuropæiske lande udvikle nye politiske, økonomiske og samfundsmæssige strukturer, som er bedre tilpasset en markedsøkonomi. Udviklingen af et demokratisk styre på lokalt og regionalt plan med kompetence inden for en lang række områder, herunder uddannelse og erhvervsuddannelse, er særlig vigtig i denne sammenhæng.

2.4. I de sidste fem år har erhvervsuddannelse spillet en betydelig rolle i forbindelse med de samfundsmæssige forandringer. De central- og østeuropæiske lande har først måttet rekruttere og uddanne personale, som kunne varetage forvaltningen af reformprocessen og oprette nye strukturer. Dette omfattede et bredt spektrum af personer, herunder højtstående politikere og embedsmænd, virksomhedsledere og undervisningseksperter.

2.5. Der må gennemføres betydelige omprioriteringer i uddannelsessystemet. Indtil reformerne i 1989 var erhvervsuddannelsessystemet meget snævert. Undervisningen var ofte tilpasset de enkelte fabrikkers og virksomheders behov. Den blev derfor for fagspecifik, hvilket gik ud over indlæringen af generelle færdigheder. Dette har medført et stort omskolingsbehov i den voksne befolkning.

2.6. Ud fra en økonomisk betragtning er der sket et fald i antallet af beskæftigede i store statsejede foretagender. I overgangsfasen fra planøkonomi til markedsøkonomi har der været en stærk stigning i arbejdsløsheden. Regionsudvalget tilslutter sig Delors-hvidbogens bemærkning om, at decentrale økonomier vil være mest succesrige. Det er også enig i, at disse økonomier vil variere efter de lokale og regionale behov. Det er nu sandsynligt, at det bliver de små og mellemstore virksomheder (SMV), der vil skabe ny vækst i beskæftigelsen. Disse virksomheder udgør et centralt led i decentraliseringsprocessen. Der er store forskelle inden for denne sektor med hensyn til størrelse, organisation og virkefelt. I betragtning af denne mangfoldighed, må der anlægges en decentraliseret strategi for formidlingen af såvel serviceydelser som uddannelsestilbud til SMV. De lokale og regionale myndigheder bør i høj grad inddrages heri. Planøkonomiens afvikling har ført til større variationer på det økonomiske område, både lokalt og regionalt. Regionsudvalget mener, at der bør anlægges en decentral erhvervsuddannelsesstrategi, som tager hensyn til de lokale og regionale udviklingsbehov i specifikke områder og inddrager lokalsamfundene i beslutninger vedrørende nye uddannelsesstrukturer.

3. Udviklingen af decentrale uddannelsesstrukturer i Central- og Østeuropa

3.1. De central- og østeuropæiske lande har forpligtet sig til at oprette decentrale og pluralistiske strukturer, hvori demokratisk valgte lokale og regionale myndigheder spiller en fremtrædende rolle. En stor del af strukturen er endnu ikke på plads og må hurtigst muligt realiseres, således at demokratisk valgte lokale og regionale politikere kan føre debatten og motivere underviserne og de økonomiske aktører på regionalt og lokalt plan. Det er navnlig vigtigt, at decentraliseringen er politisk, da administrativ decentralisering gennemført af repræsentanter for centralregeringen ikke vil føre til en effektiv mobilisering på regionalt og lokalt plan. Et politisk decentraliseret system vil kunne lette oprettelsen af nye uddannelsesstrukturer, som er nødvendige, hvis uddannelse og erhvervsuddannelse skal være tilgængelig for et bredt udsnit af befolkningen. Det er vigtigt, at de lokale og regionale myndigheder får stillet de midler til rådighed, som er nødvendige for en effektiv implementering af et decentraliseret uddannelses- og erhvervsuddannelsessystem.

3.2. Et decentraliseret uddannelsessystem må integreres i den nationale ramme gennem en grundig debat for at skabe nye partnerskaber. Det er vigtigt at formidle nye færdigheder til administratorer, undervisere, arbejdsmarkedets parter og aktørerne inden for økonomisk udvikling, så reformerne kan være effektive både på lokalt og regionalt plan.

3.3. De fleste central- og østeuropæiske lande har indført lovgivning, som gør det muligt at overføre skoler til amter og kommuner. Det er vigtigt, at de lokale og regionale myndigheder både har midlerne og beføjelserne til effektivt at kunne udvikle moderne undervisningsplaner for skolerne.

3.4. Regionsudvalget understreger, at det er nødvendigt at indføre et sammenhængende uddannelses- og erhvervsuddannelsessystem på nationalt, regionalt og lokalt plan. Uddannelse var også tidligere et højt prioriteret område i de central- og østeuropæiske lande, men den var formel, ressourcefattig og opsplittet. I forbindelse med udviklingen af nye strukturer er det yderst vigtigt, at der tages hensyn til sammenhængen mellem strukturernes forskellige dele, f.eks. mellem den almene skoleuddannelse og den erhvervsfaglige grunduddannelse. Der er også behov for koordinering på lokalt og regionalt plan med henblik på partnerskaber mellem lokale og regionale aktører. De lokale, regionale og nationale myndigheder har forskellige beføjelser i disse systemer, og det er vigtigt, at der finder en dialog sted mellem de forskellige forvaltningsniveauer.

3.5. Regionsudvalget ønsker at se en balance mellem »top-down«-metoden, som er typisk for en stor del af PHARE-programmet, og »bottom-up«-metoden i andre programmer, som f.eks. OUVERTURE, ECOS og TEMPUS. Der ville hermed blive skabt ligevægt mellem initiativer til oprettelse af en national ramme og initiativer, der skal fremme lokal innovation og mobilisere lokalsamfundene.

3.6. Regionsudvalget går i høj grad ind for, at fællesskabsprogrammerne lægger vægt på »bottom-up«-metoden. TEMPUS-programmet er et eksempel på denne fremgangsmåde. TEMPUS-evalueringerne viser eksempler på mange gode/udmærkede projekter vedrørende udvikling af undervisningsplaner, mobilitet blandt undervisere og studerende, udvikling af nye undervisningsmaterialer og oprettelse af forbindelser med erhvervslivet. Evalueringerne indeholder nyttige råd og principper for udviklingen af partnerskaber og netværk inden for andre uddannelsesområder.

3.7. Det er ligeledes vigtigt, at EU-programmer med central- og østeuropæisk deltagelse samordnes, hvilket kræver, at støtten ikke kun imødekommer kortsigtede behov og fremmer langsigtede strukturændringer, men også tilskynder til handling på alle niveauer i forvaltningen. Udtalelsen behandler den aktuelle udvikling i Den Europæiske Union, navnlig oprettelsen af et europæisk erhvervsuddannelsesinstitut, udviklingen inden for PHARE- og TEMPUS-programmerne og inddragelsen af Central- og Østeuropa i LEONARDO- og SOCRATES-programmerne.

4. Oprettelsen af Det Europæiske Erhvervsuddannelsesinstitut

4.1. Stiftelsen af Det Europæiske Erhvervsuddannelsesinstitut og dets målsætning om at bidrage til udviklingen af erhvervsuddannelserne i Central- og Østeuropa hilses velkommen, skønt det er betænkeligt, at instituttets oprettelse har taget så lang tid.

4.2. Regionsudvalget støtter instituttets decentraliseringsbestræbelser og hilser med tilfredshed, at arbejdsmetoderne vil være baseret på hele tiden at mobilisere den lokale ekspertise, så det herigennem kan få indflydelse på udformningen af erhvervsuddannelsespolitikken. Herudover går Regionsudvalget kraftigt ind for instituttets målsætning om at fremme projekter med flere forskellige formål og om at fremme synergi i forbindelse med finansieringen.

4.3. Regionsudvalget beklager, at de lokale og regionale myndigheders repræsentation hverken nævnes i forbindelse med sammensætningen af bestyrelsen eller det rådgivende forum på trods af den særlige situation, som de føderale stater i EU befinder sig i.

4.4. Bestyrelsen skal godkende oprettelsen af sektorale ad hoc-arbejdsgrupper med deltagere fra alle lande eller organisationer, som bidrager til finansieringen af de forskellige projekter. I arbejdsgrupperne vil der også sidde andre interesserede parter, navnlig repræsentanter for arbejdsmarkedets parter. I betragtning af de decentrale erhvervsuddannelsesstrukturers betydning er det vigtigt, at de lokale og regionale myndigheder også er repræsenterede i ovennævnte arbejdsgrupper, og at man overvejer muligheden for at nedsætte en arbejdsgruppe, der skal beskæftige sig med decentrale erhvervsuddannelsesstrukturer og oprettelse af regionale net.

4.5. Hvad angår det rådgivende forum, vil det være bestyrelsen, som udpeger det. Forummets medlemmer vil blive udvalgt blandt eksperter i erhvervsuddannelseskredse og andre kredse, som har interesse i instituttets arbejde. Medlemmerne vil omfatte repræsentanter for arbejdsmarkedsparterne, for internationale erhvervsuddannelsesorganisationer og for de støtteberettigede lande. Der udpeges to eksperter fra hvert medlemsland, fra hvert støtteberettiget land og blandt arbejdsmarkedsparternes repræsentanter på europæisk plan. Det er også vigtigt, at lokale og regionale myndigheder er repræsenteret i forummet.

4.6. Europa-Kommissionen tildeles en koordinerende rolle for at sikre konsekvens og komplementaritet mellem instituttets arbejde og andre fællesskabsforanstaltninger. Da GD I er ansvarligt for PHARE, GD XXII for LEONARDO og TEMPUS og GD XVI for erfaringsudveksling mellem lokale og regionale myndigheder via OUVERTURE- og ECOS-programmet, vil denne koordinerende rolle være yderst vigtig.

4.7. TEMPUS-foranstaltninger kan forventes at indgå som et centralt led i instituttets arbejde, og Regionsudvalget hilser denne udvikling velkommen.

4.8. Instituttets arbejdsprogram hilses generelt velkommen. Regionsudvalget bifalder især oprettelsen af en gruppe under det rådgivende forum, som skal beskæftige sig med decentrale strukturer for erhvervsfaglige uddannelser, og opfordrer til, at lokale og regionale myndigheder repræsenteres i denne gruppe. Det støtter også oprettelsen af et observationscenter, et erhvervsuddannelsesprogram og en styringsenhed for TEMPUS.

5. Gennemførelse af LEONARDO- og SOCRATES-programmet i Central- og Østeuropa

5.1. På topmødet i Essen blev der lagt meget vægt på, at de central- og østeuropæiske lande skal have adgang til disse programmer. De generelle betingelser for deltagelse fastsættes i tillægsprotokollerne, og de nærmere vilkår aftales ved tosidede forhandlinger mellem Den Europæiske Union og de enkelte medlemsstater. Regionsudvalget støtter disse initiativer.

5.2. Deltagelse af central- og østeuropæiske partnere modvirkes dog af flere forhold, bl.a. de finansielle bidrag til projekterne, manglen på egnede strukturer til administration af projekter og programmer og manglende viden om programmerne. Europa-Kommissionen har foreslået, at højst 10 % af budgetterne til de nationale indikativprogrammer under PHARE må anvendes som bidrag til projekter under LEONARDO og SOCRATES. Der vil blive rift om PHARE-bidraget, eftersom det er et udbredt ønske, at de central- og østeuropæiske lande skal deltage i mange EU-programmer. Selv om de central- og østeuropæiske lande muligvis vil få adgang til fællesskabsprogrammer i kraft af en ny post i Fællesskabets budget (B7-633), vil Regionsudvalget alligevel gerne fremhæve nødvendigheden af øget støtte og af en ordning vedrørende de central- og østeuropæiske landes bidrag til samfinansieringen af LEONARDO- og SOCRATES-programmet.

5.3. Efter Regionsudvalgets mening skal de central- og østeuropæiske landes inddragelse i LEONARDO og SOCRATES foregå gradvis - begyndende med observatørstatus i udvalg, oprettelse af nationale kontorer og deltagelse i netværkene NARIC og EURYDICE. Som optakt til de central- og østeuropæiske landes deltagelse i LEONARDO og SOCRATES foreslår Regionsudvalget, at der afholdes konferencer mellem repræsentanter for uddannelsessektoren i disse lande og i EU, som kan medvirke til at udvikle de nødvendige nye uddannelsesordninger. Regionsudvalget vil tillige foreslå, at det udviklingsinitiativ, man har haft så stor succes med i forbindelse med strukturfondene, også benyttes under LEONARDO og SOCRATES til uddannelse dels af embedsmænd i de central- og østeuropæiske landes lokalforvaltninger dels af folkevalgte lokale og regionale repræsentanter, som spiller en afgørende rolle for udviklingen af nye uddannelsesstrukturer. Regionsudvalget gør opmærksom på, at de central- og østeuropæiske landes deltagelse i ARION-programmet, en studierejseordning for ledere og ansatte i uddannelsessektoren, er af stor betydning for udbredelsen af god praksis samt udveksling af erfaringer med de central- og østeuropæiske lande. Regionsudvalget understreger betydningen af at etablere kanaler, hvorigennem de central- og østeuropæiske lande kan melde tilbage om foranstaltninger, der er nødvendige for deres deltagelse i programmerne.

5.4. Man bør endvidere overveje at lade de central- og østeuropæiske lande deltage i »Det Europæiske Uddannelsesår - Livslang Uddannelse« i 1996 og lade dem få del i visse projekter under LEONARDO og SOCRATES som passive deltagere.

5.5. Europa-Kommissionen har foreslået 8 handlingstemaer på uddannelsesområdet i en rapport om »Erhvervsuddannelse i Central- og Østeuropa«. Gennem disse handlingstemaer agter man at etablere et system for fortsat videreuddannelse på grundlag af erfaringer fra Vesten, at fremme modernisering af den erhvervsfaglige grunduddannelse, at støtte uddannelse af personer, der kan varetage gennemførelsen af en decentraliseret og pluralistisk erhvervsuddannelsespolitik, at fremme oprettelsen af institutioner og procedurer, som gør det muligt at føre en så hensigtsmæssig erhvervsuddannelsespolitik som mulig, at modernisere undervisningsmetoderne, at støtte efteruddannelse af instruktører og lærere, at skabe større harmoni mellem undervisning og forskning, samt at fremme programmer, der lægger vægten på de små og mellemstore virksomheder.

5.6. Regionsudvalget ser positivt på disse temaer, men ønsker desuden de voksnes behov for omskoling medtaget i betragtning af undervisningssystemets mangler frem til 1989. Ud over at søge en bedre harmoni mellem undervisning og forskning bør man også behandle forholdet mellem skoleuddannelse, erhvervsuddannelse og højere uddannelse. Også undervisning af personer med særlige behov bør tages op.

5.7. Mange af disse temaer kan føres ind under LEONARDO's tre strenge, men man må nøje overveje, hvordan man sikrer støtteordninger for de under punkt 5.5 og 5.6 nævnte temaer, som ikke falder ind under LEONARDO. Indgriben på disse områder kan muligvis fastlægges gennem tillægsprotokollerne.

5.8. SOCRATES er et omfattende program med ni aktionsområder, hvoraf mange kunne være til fordel for Central- og Østeuropa. Man må nøje overveje, hvordan de central- og østeuropæiske lande bedst inddrages i programmerne, samt hvilke ansøgningsprocedurer - og i tilfælde af åben udvælgelse hvilke kvoter - der skal gælde. Det er vigtigt, at den økonomiske støtte tildeles de bedst egnede aktiviteter under SOCRATES, fordi de derved gør mest gavn. Offentliggørelsen af undersøgelser om undervisning og oprettelsen af erhvervsuddannelsesinstituttet vidner om EU's store interesse for emnet. Man synes dog kun i ringe grad at have beskæftiget sig med skolevæsenets behov i Central- og Østeuropa. Dette er en vigtig del af SOCRATES med stor betydning for de central- og østeuropæiske lande.

5.9. Hvad de højere uddannelser angår, vil oprettelsen under SOCRATES af netværk mellem universiteterne med henblik på fremme af nye undervisningsplaner og -forløb videreføre det arbejde, der allerede er blevet sat i gang under TEMPUS-programmet. Overgangen fra TEMPUS til SOCRATES er dog ikke helt problemfri, eftersom SOCRATES ikke støtter visse elementer, som TEMPUS har givet adgang til, f.eks. indkøb af udstyr og materialer.

5.10. Samarbejde mellem skoler om udarbejdelse og anvendelse af nye undervisningsmaterialer såvel som iværksættelse af nye uddannelsesforløb gennem netværk og partnerskaber kan kun være en fordel, ligesom ajourføring af lærernes færdigheder vil blive nødvendig, hvis disse skal kunne klare de nye pensumkrav, der følger med de økonomiske og sociale reformer. Regionsudvalget opfordrede i sin udtalelse om SOCRATES-programmet (CdR 43/94) Kommissionen og Rådet til at indse betydningen af gennem inddragelse af de central- og østeuropæiske lande i programmet at knytte bånd mellem på den ene side uddannelsesinstitutioner på alle niveauer i EU og på den anden side tilsvarende institutioner i disse lande - bl.a. i form af samarbejde om undervisningsplaner.

6. PHARE- og TEMPUS-programmerne

6.1. PHARE-programmet er EU's største program for bistand til Central- og Østeuropa. Der er tale om et »know-how«-program, hvis hovedformål er udbredelse af viden, og selv om de fleste projekter og delprogrammer er sektorbaserede (centreret om landbrug, bankvæsen osv.), så er hovedingredienserne udveksling af erfaringer og overførsel af viden. Man har regnet ud, at ca. 25 % af programmet går direkte til undervisning.

6.2. Samarbejdet i forbindelse med dette program foregår på en måde, så de central- og østeuropæiske lande kan opstille egne prioriteter og ikke udelukkende skal tage imod diktat fra Den Europæiske Union. Der har været gennemført studieplansprogrammer i nogle af de central- og østeuropæiske lande, men de fleste uddannelses- og undervisningsprogrammer har drejet sig om erhvervsuddannelse og de højere uddannelser. Denne overvægt bør opvejes af skoleundervisningsprogrammer, eftersom skolerne leverer elever til erhvervsuddannelserne og de højere læreanstalter.

6.3. De fleste programmer og projekter administreres af ministerier eller ikke-statslige organisationer. Flere projekter og programmer bør administreres på kommunalt eller regionalt plan. Regionsudvalget er dog klar over, at det kan være svært at finde partnere på dette niveau, så længe det lokale og regionale selvstyre ikke er fuldt udbygget i de central- og østeuropæiske lande. Regionsudvalget vil derfor gerne pointere, at et decentralt uddannelsessystem ikke kan udvikles effektivt uden en styrkelse af strukturerne i det lokale selvstyre.

6.4. I en række projekter for udvikling af undervisningsplaner har man gjort brug af forsøgsskoler, hvilket er en metode, der bør udbredes yderligere. De lokale og regionale myndigheder bør inddrages i denne udvikling. Projekter, der omfatter en praktikperiode eller oparbejdelse af undervisningserfaring, vil egne sig godt i forbindelse med udviklingen af nye undervisningsplaner, undervisningsmetoder og undervisningsmaterialer.

6.5. Regionsudvalget mener, at man i særlig grad skal bestræbe sig på at oprette kommunale og regionale netværk for at sikre spredningen af midler og projekter ud til alle dele af Central- og Østeuropa. Herved sikres en større deltagelse af lokale og regionale aktører, og de regionale forskelle og lokale arbejdsmarkedsbehov tilgodeses. Efteruddannelsesprogrammer for embedsmænd i det lokale selvstyre bør spille en afgørende rolle i decentraliseringsprocessen.

6.6. Den Europæiske Union forhandler med de central- og østeuropæiske lande på grundlag af de indkomne ansøgninger. Det er nødvendigt at decentralisere som modvægt mod det herskende »top-down«-princip, som anvendes på nationalt niveau. Dette lader sig bedst gøre ved at give repræsentanter for de lokale og regionale myndigheder sæde i både Den Europæiske Unions og de central- og østeuropæiske landes grupper.

6.7. Det er vigtigt, at PHARE-tilskuddene gives til bæredygtige projekter og programmer, som kan fortsætte også efter, at støtten er holdt op.

6.8. TEMPUS-programmet synes at have været en succes. Det bør dog udvikles i en retning, så de centralog østeuropæiske universiteter får mere at skulle have sagt i partnerskaberne. De bør f.eks. have mulighed for at blive projektansvarlige og/eller -koordinatorer. Dette vil styrke deres engagement og partnerskabsfølelse både i selve projekterne og i de netværk, der opstår som følge af projekterne. TEMPUS-programmets fremtid på længere sigt såvel som dets forbindelse med LEONARDO og SOCRATES bør overvejes nøje.

7. Anbefalinger

7.1. Regionsudvalget bifalder de demokratiske, økonomiske og sociale reformer i Central- og Østeuropa og understreger, at uddannelse og erhvervsuddannelse spiller en hovedrolle i reformprogrammet.

7.2. Regionsudvalget understreger, at uddannelses- og undervisningsforanstaltninger i Central- og Østeuropa må sigte mod en økonomisk udvikling af de regioner og lokalsamfund, de iværksættes i, således at de - i overensstemmelse med retningslinjerne for fysisk planlægning i Kommissionens meddelelse »Europa 2000+« - gavner alle virksomheder inden for samme udviklingsområde.

7.3. Når det gælder udbuddet af uddannelse og erhvervsuddannelse, har smidige decentrale strukturer, understøttet af det lokale og regionale selvstyre, stor betydning. Det bekymrer derfor Regionsudvalget, at visse central- og østeuropæiske lande endnu ikke har opfyldt deres forpligtelser med hensyn til indførelsen af et decentralt demokratisk selvstyre.

7.4. Regionsudvalget er enig i, at der, indtil de central- og østeuropæiske lande tiltræder Den Europæiske Union, er behov for et interregionalt samarbejde mellem disse lande og deres nærmeste naboer, jf. sluterklæringen fra Det Europæiske Råds møde i Essen den 9. og 10. december 1994. Regionsudvalget fremhæver dette samarbejdes betydning for etableringen af nye uddannelses- og undervisningsstrukturer og for styrkelsen af den kulturelle mangfoldighed og gensidige forståelse. Det understreger værdien af lokalt og regionalt samarbejde mellem EU og de central- og østeuropæiske lande, erfaringsudveksling og oprettelse af netværk, ikke mindst på uddannelsesområdet.

7.5. Regionsudvalget opfordrer til, at de strukturerede forbindelser mellem EU's institutioner og de associerede lande i Central- og Østeuropa, som er skitseret i sluterklæringen fra Det Europæiske Råds møde i Essen den 9. og 10. december 1994, og som skal forberede de associerede lande til unionsmedlemskab, også kommer til at omfatte en struktureret dialog mellem Regionsudvalgets medlemmer og repræsentanter for de lokale og regionale myndigheder i Central- og Østeuropa, navnlig på uddannelsesområdet.

7.6. EU's lokale og regionale myndigheder sidder inde med stor erfaring med udvikling af uddannelsesstrategier. Denne erfaring kan blive overordentlig betydningsfuld i forbindelse med etableringen af samarbejdsnet med henblik på at udbrede god praksis og indføre nye strukturer og metoder i Central- og Østeuropa under behørig hensyntagen til den lokale mangfoldighed og eventuelle forcer på uddannelsesområdet.

7.7. Regionsudvalget lægger vægt på behovet for et sammenhængende uddannelsessystem på nationalt, regionalt og kommunalt plan, der skaber dialog mellem forskellige interessegrupper i partnerskabets ånd.

7.8. Regionsudvalget bifalder det betydningsfulde arbejde, som Den Europæiske Union allerede har udført i en række programmer, men er samtidig bekymret over den overdrevne tendens til »top-down«-strukturer i visse programmer. Disse bør opvejes af et stort antal »bottom-up«-projekter.

Oprettelsen af Det Europæiske Erhvervsuddannelsesinstitut

7.9. Regionsudvalget bifalder oprettelsen af Det Europæiske Erhvervsuddannelsesinstitut og dettes målsætning om at mobilisere den lokale ekspertise i de central- og østeuropæiske lande. Det tilslutter sig generelt instituttets arbejdsprogram, navnlig hvad angår nedsættelsen af en gruppe, som skal tage sig af decentrale strukturer for erhvervsuddannelse.

7.10. Regionsudvalget beklager, at lokale og regionale myndigheders repræsentation hverken nævnes i forbindelse med sammensætningen af bestyrelsen eller det rådgivende forum på trods af den særlige situation, som de føderale stater i EU befinder sig i.

LEONARDO- og SOCRATES-programmet

7.11. Regionsudvalget bifalder, at EU forpligter sig til at udvide disse programmer til også at omfatte de central- og østeuropæiske lande.

7.12. Visse hindringer, f.eks. problemer vedrørende finansielle bidrag og administration, må straks ryddes af vejen.

7.13. Inddragelsen af de central- og østeuropæiske lande i SOCRATES- og LEONARDO-programmerne bør ske gradvis - først i udvalgsarbejdet, i netværkene NARIC og EURYDICE og gennem seminarer/konferencer om LEONARDO og SOCRATES, der afholdes i fællesskab af EU og de central- og østeuropæiske lande.

7.14. Regionsudvalget bifalder det arbejde og de publikationer, som EU allerede har produceret om erhvervsuddannelse i de central- og østeuropæiske lande, men understreger samtidig, at et lignende arbejde bør udføres vedrørende den almene skoleuddannelse som en forberedelse til SOCRATES.

7.15. Regionsudvalget tilslutter sig i det store og hele EU-publikationen »Erhvervsuddannelse i Central- og Østeuropa« og de 8 temaer heri, men pointerer samtidig, at omskoling af voksne bør medtages på linje med den grundlæggende skoleuddannelse, erhvervsuddannelsen og de højere uddannelser.

PHARE og TEMPUS

7.16. Der er behov for en mere decentral fremgangsmåde i PHARE, således at flere projekter og programmer bliver administreret på regionalt og lokalt plan. Regionsudvalget er samtidig klar over problemerne med at finde egnede partnere, så længe det lokale og regionale selvstyre ikke er fuldt udbygget.

7.17. Oprettelsen af lokale og regionale netværk ville sikre spredningen af projekter og midler til alle dele af de central- og østeuropæiske lande og muliggøre en mere omfattende inddragelse af lokale og regionale aktører, der kan tage hensyn til lokale arbejdsmarkedsbehov i forbindelse med udviklingen af programmer og projekter.

7.18. Regionsudvalget så gerne flere skoleundervisningsprogrammer som modvægt mod programmer for erhvervsuddannelse og de højere uddannelser og som bindeled mellem uddannelse og erhvervsuddannelse.

7.19. Regionsudvalget forstår, at PHARE-programmet tilrettelægges efter de indkomne ansøgninger, og så gerne, at repræsentanter for de lokale og regionale myndigheder, både i de central- og østeuropæiske lande og i EU, fik sæde i grupperne.

7.20. Regionsudvalget glæder sig over TEMPUS-programmets succes med en decentral strategi, men understreger samtidig, at programmets fremtid på langt sigt og dets forbindelse med LEONARDO og SOCRATES bør overvejes nøje.

Bruxelles, den 20. september 1995.

Jacques BLANC

Formand for Regionsudvalget